23. ΒΑΣΙΛΙΚΟΝ ΔΙΑΤΑΓΜΑ υπ' αριθ. 330 της 13/27 Μαΐου 1972 (ΦΕΚ Α΄ 75) Περί υπαγωγής εις τον Κλάδον Παροχών Ασθενείας του Ι.Κ.Α. των υδρονομικών οργάνων. Έχοντες υπ' όψιν: α)Τας διατάξεις του άρθρ. 1 του υπ' αριθ. 1034/71 Ν.Δ/τος "περί υπαγωγής εις την ασφάλισιν ασθενείας του Ι.Κ.Α. κατηγοριών μισθωτών τινων ησφαλισμένων μόνον εις τον Κλάδον Συντάξεων αυτού", β)γνώμην του Διοικητικού Συμβουλίου του Ι.Κ.Α., διατυπωθείσαν κατά την υπ' αριθ. 7/22.2.1972 συνεδρίασιν αυτού και γ)την υπ' αριθ. 233/1972 γνωμοδότησιν του Συμβουλίου της Επικρατείας, προτάσει του Ημετέρου επί των Κοινωνικών Υπηρεσιών Υπουργού, αποφασίζομεν και διατάσσομεν: Άρθρ.1.-Τα υδρονομικά όργανα τα υπαχθέντα εις την ασφάλισιν του Κλάδου αναπηρίας, γήρατος και θανάτου του Ιδρύματος Κοινωνικών Ασφαλίσεων, δυνάμει των διατάξεων του υπ' αριθ. 121/1968 Β.Δ/τος, υπάγονται εις την ασφάλισιν και του Κλάδου Παροχών Ασθενείας και Μητρότητος εις χρήμα και εις είδος. Άρθρ.2.-Η ισχύς του παρόντος άρχεται από της πρώτης του μεθεπομένου από της δημοσιεύσεώς του εις την Εφημερίδα της Κυβερνήσεως. Εις τον Ημέτερον επί των Κοινωνικών Υπηρεσιών Υπουργόν, ανατίθεμεν την δημοσίευσιν και εκτέλεσιν του παρόντος. 